|  |
| --- |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO**  **CITTÀ DI POREČ - PARENZO**  **Gradonačelnik** |
| **KLASA: 024-01/24-01/261** | |  |
| **URBROJ : 2163-6-09/01-24-2** | |  |
| **Poreč-Parenzo, 10. srpnja 2024.** | |  |

Na temelju članka 53. Statuta Grada Poreča-Parenzo („Službeni glasnik Grada Poreča-Parenzo” broj 2/13, 10/18, 2/21 i 12/24), na prijedlog Upravnog odjela za društvene djelatnosti KLASA: 601-02/24-01/23, URBROJ: 2163-6-21/05-24-2 od 10. srpnja 2024. godine, Gradonačelnik Grada Poreča-Parenzo donio je sljedeći

**Z A K L J U Č A K**

1. Utvrđuje se prijedlog Odluke o davanju prethodne suglasnosti na prijedlog Statuta Dječjeg vrtića „Radost“ Poreč-Parenzo, u predloženom tekstu te dostavlja Gradskom vijeću na razmatranje i donošenje.

2. Na sjednici Gradskog vijeća Grada Poreča-Parenzo, sva potrebna tumačenja uz predloženu Odluku, dati će Tihana Mikulčić – pročelnica Upravnog odjela za društvene djelatnosti.

**GRADONAČELNIK**

**Loris Peršurić**

Privitak:

* Prijedlog Odluke o davanju prethodne suglasnosti
* Prijedlog Statuta
* Odluka Upravnog vijeća o usvajanju

prijedloga Statuta

**DOSTAVITI:**

1. Gradsko vijeće, ovdje,
2. Upravni odjel za društvene djelatnosti, ovdje,
3. Dječji vrtić „Radost“ Poreč-Parenzo, Poreč, R.Končara 7,
4. Pismohrana, ovdje.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO**  **CITTÀ DI POREČ - PARENZO** |
| **Gradsko vijeće** |
|  |

KLASA:

URBROJ:

Poreč-Parenzo,

Na temelju članka 41. stavak 1. Zakona o predškolskom odgoju i obrazovanju („Narodne novine“ broj 10/97, 107/07, 94/13 98/19, 57/22 i 101/23), članka 41. stavak 1. Statuta Grada Poreča-Parenzo („Službeni glasnik Grada Poreča-Parenzo” broj 2/13, 10/18, 2/21 i 12/24), Gradsko vijeće Grada Poreča-Parenzo, na sjednici održanoj ........2024. godine donosi

**ODLUKU**

**o davanju prethodne suglasnosti na prijedlog**

**Statuta Dječjeg vrtića „Radost“**

**Poreč-Parenzo**

**Članak 1.**

Daje se prethodna suglasnost naprijedlog Statuta Dječjeg vrtića „Radost“ Poreč-Parenzo donesenog na sjednici Upravnog vijeća održanoj 8. srpnja 2024. godine, u tekstu koji je sastavni dio ove Odluke.

**Članak 2.**

Ova Odluka stupa na snagu osmog dana od dana objave u „Službenom glasniku Grada Poreča-Parenzo“.

**PREDSJEDNIK**

**GRADSKOG VIJEĆA**

**Zoran Rabar**

**PRIJEDLOG**

Na temelju članka 41. Zakona o predškolskom odgoju i obrazovanju (“Narodne novine” broj 10/97, 107/07, 94/13, 97/19, 57/22 i 101/23) i članka 54. Zakona ustanovama (“Narodne novine” broj 76/93, 29/97, 47/99, 35/08, 127/19 i 151/22), Upravno vijeće Dječjeg vrtića “Radost” Poreč-Parenzo, na 39. sjednici održanoj 08.07.2024. godine donijelo je ovaj

**S T A T U T**

**DJEČJEG VRTIĆA “RADOST” POREČ-PARENZO**

**I. OPĆE ODREDBE**

**Članak l.**

Ovim se Statutom Dječjeg vrtića “Radost” Poreč-Parenzo (dalje u tekstu: Statut) uređuje se status, naziv, sjedište i djelatnost, pečat, pravni položaj, zastupanje i predstavljanje, unutarnji ustroj, upravljanje, položaj i ovlasti stručnih tijela, opći akti, javnost rada, poslovna i profesionalna tajna i ostala pitanja značajna za rad Dječjeg vrtića “Radost” Poreč-Parenzo (u daljnjem tekstu: Vrtić).

**Članak 2.**

Vrtić je javna ustanova koja u okviru djelatnosti predškolskog odgoja i obrazovanja te skrbi o djeci rane i predškolske dobi ostvaruje programe njege, odgoja, obrazovanja, zdravstvene zaštite i unapređenja zdravlja djece i socijalne skrbi djece predškolske dobi u skladu s razvojnim osobinama i potrebama djece te socijalnim, kulturnim, vjerskim i drugim potrebama obitelji.

**Članak 3.**

Osnivač i vlasnik Vrtića je Grad Poreč-Parenzo, Poreč, Obala maršala Tita 5.

Vrtić je osnovan Odlukom o osnivanju Samoupravne interesne zajednice odgoja i osnovnog obrazovanja i društvene brige o djeci predškolskog uzrasta općine Poreč br. 218/1-1984. od 22.11.1984. godine.

Temeljem rješenja Ministarstva kulture i prosvjete (KLASA: 023-03/94-01-94, UR. BROJ: 532-02-6/4-4-01 od 22.02.1994. godine) osnivačka prava nad Predškolskom ustanovom Dječji vrtići i jaslice "Radost" Poreč stekao je Grad Poreč-Parenzo.

Vrtić je upisan u sudski registar ustanova pri Trgovačkom sudu u Rijeci, s matičnim brojem subjekta upisa (MBS) 040126585 od 25. svibnja 1998. godine.

**II. NAZIV I SJEDIŠTE VRTIĆA**

**Članak 4.**

Vrtić obavlja djelatnost, posluje i sudjeluje u pravnom prometu pod nazivom: DJEČJI VRTIĆ ”RADOST” POREČ-PARENZO.

Naziv Vrtića se ističe na zgradi sjedišta i na svim objektima u kojima se obavlja djelatnost.

Sjedište Vrtića je Poreč-Parenzo, Rade Končara 7.

O promjeni naziva i sjedišta odlučuje Osnivač na prijedlog Upravnog vijeća.

Vrtić je pravna osoba upisana u sudski registar ustanova i evidenciju ustanova koju vodi Ministarstvo nadležno za obrazovanje.

**III. PRAVNI POLOŽAJ, ZASTUPANJE I PREDSTAVLJANJE VRTIĆA**

**Članak 5.**

Vrtić posluje samostalno i obavlja svoju djelatnost na način određen Zakonom, ovim Satutom i drugim aktima.

**Članak 6.**

Vrtić predstavlja i zastupa ravnatelj.

Ravnatelj organizira rad i vodi rad i poslovanje Vrtića, predstavlja i zastupa Vrtić, te poduzima sve pravne radnje u ime i za račun Vrtića sukladno zakonu i ovom Statutu.

Ravnatelj je odgovoran za zakonitost rada Vrtića.

Ravnatelj vodi stručni rad Vrtića i odgovoran je za obavljanje stručnog rada.

Ravnatelj ima sva ovlaštenja u pravnom prometu u sklopu djelatnosti upisanih u sudski registar, osim:

- nastupati kao druga ugovorna strana i s Vrtićem zaključivati ugovore, u svoje ime i za svoj račun, svoje ime a za račun druge osobe ili u ime i za račun drugih osoba,

- zaključivati ugovore o izvođenju investicijskih radova, nabavi opreme, te nabavi osnovnih sredstava i ostale imovine ukoliko isto nije predviđeno Financijskim planom čija pojedinačna vrijednost ne prelazi 9.000,00 Eura.

Za zaključivanje ugovora iznosa većih od iznosa navedenih u stavku 5. ovog članka ravnatelju je potrebna suglasnost Upravnog vijeća ili Osnivača.

**Članak 7.**

Ravnatelj može dati punomoć drugoj osobi da zastupa Vrtić u pravnom prometu u granicama svojih ovlasti, sukladno odredbama zakona kojim se uređuju obvezni odnosi.

**Članak 8.**

U radu i poslovanju Vrtć:

1.Pečat s grbom Republike Hrvatske je okruglog oblika, promjera 38 mm na kojem je kružno ispisan tekst: REPUBLIKA HRVATSKA DJEČJI VRTIĆ "RADOST" POREČ-PARENZO, a u sredini pečata nalazi se grb Republike Hrvatske,

2. Pečat Vrtića je okruglog oblika, promjera 34 mm na kojem je kružno ispisan tekst: DJEČJI VRTIĆ "RADOST" POREČ-PARENZO, a u sredini pečata je znak Vrtića u obliku poprsja lika djeteta.

3. Štambilj Vrtića je pravokutnog oblika veličine 48 x 18 mm na kojem je ispisan tekst: DJEČJI VRTIĆ "RADOST" POREČ-PARENZO, Poreč, R. Končara 7 i OIB: 56640224155.

Ravnatelj odlučuje o broju pečata i štambilja, način korištenja, te osobu koja je odgovorna za čuvanje pečata.

**Članak 9.**

Pečatom iz članka 8. stavka 1. točke 1. ovog Statuta ovjeravaju se javne isprave i akti koje izdaje i donosi Vrtić u okviru javnih ovlasti.

Pečatom iz članka 8. stavka 1. točke 2. ovog Statuta ovjeravaju se ostale isprave i akti u pravnom prometu i u odnosu prema tijelima državne uprave i jedinica lokalne i područne (regionalne) samouprave.

Štambilji se upotrebljavaju za odgovarajuće administrativno-financijsko poslovanje Vrtića.

**IV. IMOVINA VRTIĆA I ODGOVORNOST ZA NJEGOVE OBVEZE**

**Članak 10.**

Imovinu Vrtića čine sredstva Vrtića osigurana iz Odluke o osnivanju.

Imovinu Vrtića čine stvari, prava i novčana sredstva.

Imovinom raspolaže Vrtić pod uvjetima i na način propisan zakonom, drugim propisima donesenim na temelju zakona i ovim Statutom.

Imovinu Vrtića čine sredstva za rad koja su pribavljena od Osnivača, stečena pružanjem usluga ili pribavljena iz drugih izvora.

**Članak 11.**

Ako Vrtić u obavljanju svoje djelatnosti ostvaruje, dobit dužan je upotrebljavati tu dobit za obavljanje i razvoj svoje djelatnosti, sukladno odluci Osnivača i ovog Statuta.

**Članak 12.**

Za obveze preuzete u pravnom prometu Vrtić odgovara cijelom svojom imovinom.

Osnivač solidarno i neograničeno odgovara za obveze Vrtića.

**Članak 13.**

U zaključivanju ugovora o stjecanju, raspolaganju i otuđivanju imovine Vrtić samostalno pristupa pravnom pometu u okviru iznosa predviđenih financijskim planom i programom za tekuću godinu.

U slučaju da pojedinačna vrijednost ulaganja nije predviđena financijskim planom i programom, način raspolaganja predviđen je člancima 42. i 51. Statuta.

**V. DJELATNOST VRTIĆA**

**Članak 14.**

Djelatnost Vrtića je predškolski odgoj i obrazovanje te skrb o djeci rane i predškolske dobi od navršenih 12 mjeseci do polaska u osnovnu školu, koja se ostvaruje po određenom programu.

Pored djelatnosti iz stavka 1.ovog članka, Vrtić može obavljati i druge djelatnosti koje služe obavljanju djelatnosti iz stavka 1.ako se one u manjem opsegu obavljaju uz opisanu djelatnost.

U okviru svoje djelatnosti Vrtić organizira i provodi:

-redovite programe njege, odgoja, obrazovanja, zdravstvene zaštite i unapređenja zdravlja i socijalne skrbi djece rane i predškolske dobi, koji su prilagođeni razvojnim potrebama djece te njihovim mogućnostima i sposobnostima,

-programe za djecu rane i predškolske dobi s teškoćama u razvoju,

-programe za darovitu djecu rane i predškolske dobi,

-program predškole,

-program ranog učenja stranih jezika, vjerskog i sportskog sadržaja,

-druge odgojno obrazovne programe,

-obavljanje stručnih, financijskih, administrativnih poslova,

-usluge pripreme i dostave obroka vezanih uz rad i funkcioniranje Vrtića.

Vrtić može ostarivati i druge programe u skladu s potrebama djece i zahtjevima roditelja sukladno odredbama Državnog pedagoškog standarda za predškolski odgoj i Kurikuluma za rani i predškolski odgoj.

Programe iz stavka 2. ovog članka Vrtić provodi uz prethodnu suglasnost ministarstva nadležnog za izdavanje suglasnosti.

**Članak 15.**

Kao javne ovlasti Vrtić obavlja sljedeće poslove:

-upise djece u Vrtić i ispise djece iz Vrtića s vođenjem odgovarajuće dokumentacije,

-izdavanje potvrda i mišljenja,

-upisivanje podataka o Vrtiću u zajednički elektronički upisnik.

Kada Vrtić u vezi s poslovima iz stavka 1. ovog članka ili drugim poslovima koje obavlja kao javne ovlasti, odlučuje o pravu ili pravnom interesu djeteta, roditelja ili skrbnika ili druge fizičke ili pravne osobe, dužan je postupati prema odredbama zakona kojim se uređuje opći upravni postupak.

**Članak 16.**

Vrtić može mijenjati djelatnost samo uz prethodnu suglasnost Osnivača.

**Članak 17.**

Odgoj i obrazovanje djece rane i predškolske dobi ostvaruje se na temelju na temelju Nacionalnog kurikuluma za rani i predškolski odgoj i obrazovanje, Kurikuluma dječjeg vrtića i Godišnjeg plana i programa rada dječjeg vrtića.

Kurikulum Vrtića razrađen je prema Nacionalni kurikulumu, a njime se utvrđuju programi i njihova namjena, nositelji i način ostvarivanja progrmaa, vremenik aktivnosti i način vrednovanja.

Upravno vijeće Vrtića donosi kurikulum Vrtića u pravilu svakih pet godina, a u skladu s potrebama moguće su njegove izmjene i dopune.

**Članak 18.**

Vrtić obavlja djelatnost na temelju godišnjeg plana i program rada koji se donosi za svaku pedagošku godinu. Godišnji plan i program rada obuhvaća programe odgojno-obrazovnog rada, programe zdravstvene zaštite i unapređenja zdravlja djece, programe socijalne skrbi kao i druge programe koje Vrtić ostvaruje.

Godišnji plan i program rada donosi Upravno vijeće Vrtića, najkasnije do 30. rujna tekuće godine.

Vrtić je dužan Osnivaču dostaviti Godišnji plan i program rada te izvješća o njegovom ostvarivanju.

**VI. UNUTARNJE USTROJSTVO I NAČIN RADA**

**Članak 19.**

Vrtić se ustrojava kao samostalna i jedinstvena ustanova organizirana u Centralni vrtić “Radost I” u Poreču, Rade Končara 7 na kojoj je sjedište ustanove i Područne vrtiće:

* Područni vrtić “Radost II”, O. Keršovani 14, Poreč-Parenzo;
* Područni vrtić Baderna, Baderna 4, Baderna;
* Područni vrtić Žbandaj, Žbandaj 34 A, Poreč;
* Područni vrtić Kaštelir, Bernobići 39, Kaštelir;
* Područni vrtič Kaštelir jaslice, Kaštelir 25, Kaštelir;
* Područni vrtić Vižinada, Vižinada 108, Vižinada;
* Područni vrtić Sveti Lovreč, Gradski trg 1, Sveti Lovreč.

**Članak 20.**

Obavljanje poslova u Vrtiću ustrojava se preko organizacijskih jedinica koje čine jedinstvenu radnu cjelinu.

U Vrtiću se za obavljanje djelatnosti poslovi razvrstavaju na:

* vođenje poslovanja, opći, upravni i račnovodstveni poslovi,
* poslovi stručno pedagoškog rada, odgoja, obrazovanja, njege i zaštite djece,
* poslovi pripreme i posluživanja prehrane, održavanje čistoće i održavanje objekata.

**Članak 21.**

U Vrtiću na poslovima njege, odgoja i obrazovanja, socijalne i zdravstvene zaštite i unapređenja zdravlja djece te skrbi o djeci rade odgojno-obrazovni radnici: odgojitelj i stučni suradnik: pedagog, psiholog, logoped, edukacijski rehabilitator i socijalni pedagog te medicinska sestra kao zdravstvena voditeljica.

**Članak 22.**

Osim odgojno-obrazovnih radnika, u Vrtiću rade i druge osobe koje obavljaju

administrativno-tehničke i pomoćne poslove.

**Članak 23.**

Radni odnos svih radnika Vrtića zasniva se sukladno Zakonu o predškolskom odgoju i obrazovanju.

Ustrojstvo, radna mjesta te potreban broj stručnih i drugih radnika uređuje se Pravilnikom o unutarnjem ustrojstvu i načinu rada Vrtića.

**Članak 24.**

Tjedno radno vrijeme Vrtića raspoređuje se prema potrebama ostvarivanja djelatnosti predškolskog odgoja te zadovoljavanje potreba djece njihovih roditelja, građana i drugih pravnih osoba, u pravilu u pet radnih dana.

Rad subotom organizira se prema potrebama korisnika, a u skladu s odlukom Osnivača.

Radno vrijeme Vrtića za djecu koja ostvaruju programe predškolskog odgoja odeđuju se sukladno vrsti, sadržaju i trajanju programa.

Uredovno vrijeme može se prerasporediti prema potrebama korisnika u okviru 40-satnog radnog tjedna.

Dnevni odmor radnika Vrtića organizira se tako da se osigura kontinuirano ostvarivanje programa, nadzor nad djecom i kontakt sa strankama.

**Članak 25.**

Tjedni i dnevni raspored radnog vremena, dnevni odmor, uredovno vrijeme za rad sa strankama, roditeljima/skrbnicima djece te drugim građanima, utvrđuje se Godišnjim planom i programom rada u skladu s odlukama Osnivača i općim aktma Vrtića.

Vrtić je dužan putem mrežnih stranica Vrtića, na oglasnoj ploči Vrtića i na drugi prikladan način obavijestiti javnost o radnom vremenu i uredovnom vremenu za rad s građanima, roditeljima/skrbnicima djece te drugim strankama.

**VII. UPRAVLJANJE VRTIĆEM**

**Članak 26.**

Vrtićem upravlja Upravno vijeće.

Upravno vijeće ima sedam članova:

* četiri člana imenuje Osnivač ustanove,
* dva člana biraju odgojitelji i stručni suradnici iz redova Odgojiteljskog vijeća,
* jednog člana biraju roditelji/skrbnici djece korisnika usluga Vrtića.

Član Upravnog vijeća kojeg imenuje Osnivač treba imati završen najmanje preddiplomski sveučilišni studij ili stručni studij na kojem se stječe najmanje 180 ETCS bodova i ne može biti radnik dječjeg vrtića u kojem se upravno vijeće imenuje.

Članovi Upravnog vijeća imenuju se i biraju na četiri godine.

**Članak 27.**

Osnivač imenuje i opoziva članove Upravnog vijeća iz članka 26. na način i pod uvjetima propisannim zakonom i svojim aktima.

Predsjednika Upravnog vijeća imenuje Osnivač.

**Članak 28.**

Kandidata za članove Upravnog vijeća iz reda odgojitelja i stručnih suradnika mogu predlagati svi članovi Odgojiteljskog vijeća.

Svaki odgojitelj i stručni suradnik može istaknuti svoju kandidaturu.

Za kandidata za člana Upravnog vijeća prihvaćen je onaj kandidat koji dobije natpolovičnu većinu glasova nazočnih na Odgojiteljskom vijeću.

Glasovanje na sjednici Odgojiteljskog vijeća obavlja se javno, dizanjem ruku.

Prijedlog liste kandidata mora imati najmanje onoliko kandidata koliko se bira članova iz reda odgojitelja i stručnih suradnika u Upravno vijeće.

Nakon utvrđivanja prijedloga kandidata, sačinjava se lista kandidata, abecednim redom imena i prezimena kandidata s rednim brojem ispred imena i prezimena, koji se dostavlja Izbornom povjerenstvu.

**Članak 29.**

Glasovanje za izbor članova Upravnog vijeća organizira i provodi Izborno povjerenstvo koja ima predsjednika i dva člana.

Izborno povjerenstvo iz stavka 1. ovog članka bira Odgojiteljsko vijeće iz svojih redova neposredno na sjednici.

Izborno povjerenstvo na temelju liste kandidata sastavlja glasački listić i provodi glasovanje, o rezultatima glasovanja sastavlja i potpisuje zapisnik, te na temelju rezultata glasovanja izvješćuje Odgojiteljsko vijeće o rezultatima glasovanja.

**Članak 30.**

Izbor članova Upravnog vijeća provodi se tajno na sjednici Odgojiteljskog vijeća.

Tajno glasovanje za izbor članova Upravnog vijeća obavlja se zaokruživanjem rednog broja ispred imena i prezimena kandidata na utvrđenoj listi kandidata odnosno na glasačkom listiću.

Ako je na listi za izbor kandidata bilo onoliko kandidata koliko se bira u Upravno vijeće, za člana Upravnog vijeća izabran je svaki kandidat koji je dobio većinu glasova od ukupnog broja članova Odgojiteljskog vijeća.

Ako većinu glasova iz stavka 3. ovog članka ne dobije neki kandidat, za taj se broj kandidata ponavlja cijeli izborni postupak na temelju nove liste kandidata.

Ako se na listi kandidata nalazi više kandidata nego što se bira u Upravno vijeće iz reda odgojno-obrazovnih radnika, izabrani su oni kandidati koji su dobili veći broj glasova.

Ako su dva ili više kandidata, u okviru broja članova koji se biraju, dobili isti broj glasova, zbog čega bi bilo izabrano više članova nego se bira, za te kandidate ponavlja se glasovanje i izabran je onaj kandidat koji u ponovljenom glasovanju dobije veći broj glasova.

**Članak 31.**

Odgojiteljsko vijeće može predlagati kandidate i izvršiti izbor članova Upravnog vijeća iz reda odgojno-obrazovnih radnika ako sastanku prisustvuje većina članova Odgojiteljskog vijeća Vrtića.

O rezultatima glasovanja predsjednik komisije izvješćuje Odgojiteljsko vijeće.

O rezultatima glasovanja komisija sačinjava zapisnik koji potpisuje predsjednik i članovi komisije.

Za članove Upravnog vijeća izabrani su kandidati koji su dobili veći broj glasova.

**Članak 32.**

Izbor člana Upravnog vijeća iz reda roditelja/skrbnika djece korisnika usluga provodi se na zajedničkom sastanku roditelja svih odgojnih skupina javnim glasovanjem.

Svaki roditelj/skrbnik može predložiti ili biti predložen za člana Upravnog vijeća odnosno istaknuti svoju kandidaturu.

Sastanak roditelja saziva i njime rukovodi ravnatelj Vrtića.

Ako dijete roditelja koji je izabran za člana Upravnog vijeća prestane biti korisnik usluga Vrtića u vrijeme trajanja roditeljskog mandata u Upravnom vijeću, bira se novi predstavnik roditelja na vrijeme do kraja aktualnog mandata ostalih članova Upravno vijeća.

Za člana Upravnog vijeća izabran je kandidat koji dobije najveći broj glasova nazočnih roditelja.

**Članak 33.**

Sve radnje vezano uz izbor članove Upravnog vijeća iz reda roditelja, odgojitelja i stručnih suradnika moguće je provesti putem digitalnih platformi (npr. zoom, video konferencijske veze, e-maila i sl.) i/ili putem Viber zajedničke mreže u slučajevima izvanrednih okolnosti.

**Članak 34.**

Nakon imenovanja i izbora članova Upravnog vijeća, saziva se konstituirajuća sjednica Upravnog vijeća.

Konstituirajuću sjednicu saziva ravnatelj, a ostale Predsjednik Upravnog vijeća.

Upravno vijeće može se konstituirati ako je izabrana većina njegovih članova i ako sjednici prisustvuje više od polovice ukupnog broja njegovih članova.

Dnevni red konstituirajuće sjednice obvezno sadrži:

-izvješće Predsjednika Upravnog vijeća o imenovanju i izboru članova,

-verificiranje mandata izabranih članova Upravnog vijeća,

-izbor zamjenika predsjednika Upravnog vijeća za slučaj odsutnosti ili spriječenosti predsjednika.

Izbor zamjenika predsjednika Upravnog vijeća vrši se između članova Upravnog vijeća, javnim glasovanjem dizanjem ruku, a izabran je član koji je dobio većinu glasova od ukupnog broja članova Upravnog vijeća.

**Članak 35.**

Ako nekom od članova Upravnog vijeća prestane iz bilo kojeg razloga mandate prije isteka vremena na koje je izabran ili imenovan, provodi se dopunsko imenovanje odnosno izbori.

U slučaju iz stavka 1. ovog članka imenovanje, odnosno izbori moraju se provesti u roku od 30 dana od prestanka mandata.

Mandat člana Upravnog vijeća imenovanog odnosno izabranog na dopunskim izborima traje do isteka vremena na koje je bio imenovan odnosno izabran član kojemu je prestao mandat.

**Članak 36.**

Na dopunske izbore iz članka 35. ovog Statuta primjenjuje se način i postupak izbora jednak redovnom izboru za člana upravnog vijeća iz reda roditelja ili iz reda odgojitelja i stručnih suradnika.

**Članak 37.**

Članu Upravnog vijeća iz reda odgojitelja i stručnih suradnika odnosno iz reda roditelja može prestati mandat u Upravnom vijeću Vrtića prije isteka roka na koji je izabran u sljedećim slučajevima:

-na vlastiti zahtjev,

-prestankom radnog odnosa odgojitelju ili stručnom suradniku,

-roditelju kada prestane biti korisnik usluga Vrtića,

-opozivom.

Član Upravnog vijeća iz stavka 1. ovog članka opozvat će se ako trajnije i neopravdano ne obavlja dužnost ili dužnost ne obavlja u skladu s funkcijom člana Upravnog vijeća.

Prijedlog za opoziv člana Upravnog vijeća može dati najmanje trećina članova odgojiteljskog vijeća odnosno roditelja.

Odluku o opozivu donosi odgojiteljsko vijeće na sjednici Odgojiteljskog vijeća tajnim glasovanjem, odnosno roditelji na zajedničkom roditeljskom sastanku javnim glasovanjem.

**Članak 38.**

Upravno vijeće odlučuje na sjednicama.

Upravno vijeće može pravovaljano odlučivati ako je sjednici nazočna natpolovična većina članova.

**Članak 39.**

Upravno vijeće Vrtića donosi odluke natpolovičnom većinom ukupnog broja članova na način utvrđen ovim Statutom i Poslovnikom o radu Upravnog vijeća Vrtića.

**Članak 40.**

Radom Upravnog vijeća rukovodi predsjednik.

U slučaju nenazočnosti predsjednika, radom Upravnog vijeća rukovodi zamjenik predsjednika Upravnog vijeća Vrtića.

Predsjednik Upravnog vijeća saziva i rukovodi sjednicom, potpisuje odluke i akte koje donosi Upravno vijeće te obavlja i druge poslove sukladno Poslovniku o radu Upravnog vijeća.

Predsjednik saziva sjednicu prema potrebi, a dužan ju je sazvati i na pismeni zahtjev jedne trećine članova Vijeća ili ravnatelja.

**Članak 41.**

Način pripremanja, sazivanja i održavanja sjednica Upravnog vijeća, vođenje zapisnika i njegovo čuvanje kao i način i rokovi izvršenja odluka Upravnog vijeća pobliže se uređuje Poslovnikom o radu Upravnog vijeća.

U radu Upravnog vijeća sudjeluje ravnatelj Vrtića bez prava odlučivanja.

Na sjednicama mogu biti nazočne i druge osobe koje pozove predsjednik vijeća ili ravnatelj ili se pozovu prema zaključku Upravnog vijeća.

**Članak 42.**

Uz poslove koje je kao organ upravljanja ovlašteno Zakonom, Upravno vijeće Vrtića:

* donosi Odluke o upravljanju Vrtićem i njegovim poslovanjem,
* donosi Statut i Pravilnik o unutarnjem ustrojstvu i načinu rada, uz prethodnu suglasnost Osnivača,
* donosi Poslovnik o svom radu i druge opće akte Vrtića,
* donosi Godišnji plan i program rada Vrtića i Kurikulum Vrtića,
* predlaže osnivaču statusne promjene Vrtića, promjene naziva, sjedišta i djelatnosti Vrtića,
* daje Osnivaču i ravnatelju Vrtića prijedloge i mišljenja o pojedinim pitanjima iz djelatnosti Vrtića,
* imenuje odbore i povjerenstva radi rješavanja određenih pitanja iz svoje nadležnosti,
* donosi Financijski plan Vrtića i razmatra i usvaja Financijske izvještaje Vrtića,
* odlučuje o korištenju i raspolaganju sredstvima Vrtića,
* razmatra i usvaja Izvještaj o radu za pedagošku godine i godišnji izvještaj o radu Vrtića,
* raspisuje natječaj i daje prijedlog osnivaču za imenovanje i razrješenje ravnatelja Vrtića,
* na prijedlog ravnatelja donosi odluku o raspisivanju natječaja, zasnivanju i prestanku radnog odnosa radnika u Vrtiću sukladno Zakonu,
* razmatra i rješava prigovore radnika Vrtića te roditelja djece korisnika usluga,
* odlučuje o upisu djece i o mjerilima upisa, uz suglasnost osnivača,
* odlučuje o stjecanju, opterećivanju i otuđenju nekretnina i druge imovine Vrtića pod uvjetima propisanim Odlukom o osnivačkim pravima, uz suglasnost osnivača,
* na prijedlog ravnatelja određuje zamjenika ravnatelju u slučaju njegove privremene spriječenosti u obavljanju ravnateljskih poslova iz reda članova odgojiteljskog vijeća,
* predlaže Osnivaču vršitelja dužnosti ravnatelja,
* rješava žalbe (prigovore) roditelja u postupku upisa djece u Vrtić,
* obavlja i druge poslove utvrđene zakonom, ovim Statutom i drugim općim aktima Vrtića.

**Članak 43.**

Poslovni i stručni voditelj Vrtića je ravnatelj.

Ravnatelj predstavlja i zastupa Vrtić, rukovodi poslovanjem, predlaže godišnji plan i program rada te se brine za provođenje odluka Upravnog vijeća, Odgojiteljskog vijeća i drugih tijela.

Pojedina svoja ovlaštenja ravnatelj može pismeno prenijeti na pojedine djelatnike Vrtića.

**Članak 44.**

Ravnatelj Vrtića je odgovoran za zakonitost rada i poslovanje vrtića.

Ravnatelj Vrtića za svoj rad i rad Vrtića odgovara Upravnom vijeću i Osnivaču.

Ravnatelj je dužan u tijeku rada i odlučivanja Upravnog vijeća upozoriti članove Upravnog vijeća da je:

-predloženi akt u suprotnosti s odredbama odgovarajućih zakonskih odnosno općih akata Vrtića,

-predloženik akt u suprotnosti s usvojenim programom rada Vrtića,

-predloženi akt nesvrsishodan.

**Članak 45.**

Za ravnatelja Vrtića može biti imenovana osoba koja ispunjava sljedeće uvjete:

-završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij ili

d) prediplomski sveučilišni studij za odgojitelja ili

e) stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima,

-položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s člankom 56. Zakona o predškolskom odgoju i obrazovanju,

-najmanje pet godina radnog iskustva u predškolskoj ustanovi na radnome mjestu odgojitelja ili stručnog suradnika.

Za ravnatelja Vrtića ne može biti imenovana osoba za čiji rad u Vrtiću postoje zapreke iz članka 25. Zakona o predškolskom odgoju o obrazovanju.

**Članak 46.**

Ravnatelj Vrtića bira se na temelju javnog natječaja.

Natječaj raspisuje Upravno vijeće tri mjeseca prije isteka mandata na koji je ravnatelj izabran.

Natječaj se objavljuje na WEB stranicama Vrtića i Narodnim novinama.

U natječaju se objavljuju uvjeti koje trebaju kandidati ispunjavati iz ovog Statuta, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Rok do kojeg se primaju prijave kandidata ne može biti kraći od 8 dana od dana objave natječaja, a kandidati se obavještavaju o izboru u roku od 45 dana od dana isteka roka za podnošenje prijave.

**Članak 47.**

Po isteku roka za podnošenje prijava na natječaj, Upravno vijeće otvara i razmatra sve pristigle prijave s priloženom dokumentacijom, utvrđuje jesu li prijave potpune i dostavljene u roku te ispunjavaju li kandidati sve uvjete iz natječaja.

Upravno vijeće utvrđuje prijedlog za imenovanje ravnatelja Vrtića javnim glasovanjem, a može odlučiti da glasovanje bude tajno.

Prijedlog za izbor ravnatelja s natječajnom dokumentacijom Upravno vijeće dostavlja osnivaču najkasnije 8 dana od utvrđivanja prijedloga.

Upravno vijeće može osnivaču predložiti jednog ili više kandidata za koje je utvrdilo da ispunjavaju uvjete natječaja.

**Članak 48.**

Ravnatelja na prijedlog Upravnog vijeća imenuje i razrješava izvršno tijelo osnivača odnosno gradonačelnik grada Poreča.

Ravnatelj se imenuje na 5 godina, a ista osoba može biti ponovno imenovana.

S osobom imenovanom za ravnatelja Vrtića sklapa se ugovor o radu na rok od 5 godina u punom radnom vremenu kojeg potpisuje predsjednik Upravnog vijeća Vrtića.

Osobi imenovanoj za ravnatelja Vrtića, koja je prije imenovanja imala ugovor o radu na neodređeno vrijeme za polsove odgojitelja ili stručnog suradnika u Vrtići nakon isteka mandata omogućit će se povratak na radno mjesto za koje je imala sklopljen ugovor o radu na neodređeno vrijeme.

Osoba imenovana za ravnatelja pravo iz stavka 4. ovog članka ostvaruje najduže do isteka dva uzastopna mandata.

Osobu imenovanu za ravnatelja do povratka na poslove sukladno stavku 4. ovog članka zamjenjuje osoba u random odnosu koji se zasniva na određeno vrijeme.

**Članak 49.**

Ako se na natječaj nitko ne prijavi ili nitko od prijavljenih ne bude izabran, Upravno vijeće će ponovno raspisati natječaj za ravnatelja.

Do imenovanja ravnatelja, na temelju ponovljenog natječaja, imenovat će se vršitelj dužnosti ravnatelja. Na prijedlog Upravnog vijeća Vrtića vršitelja dužnosti ravnatelja imenuje i razrješava Osnivač, ali najduže na vrijeme od godinu dana.

Za vršitelja dužnosti ravnatelja može biti imenovana osoba koja ispunjava sljedeće uvjete:

-završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij ili

d) prediplomski sveučilišni studij za odgojitelja ili

e) stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima,

-položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s člankom 56. Zakona o predškolskom odgoju i obrazovanju,

-najmanje pet godina radnog iskustva u predškolskoj ustanovi na radnome mjestu odgojitelja ili stručnog suradnika.

Za ravnatelja Vrtića ne može biti imenovana osoba za čiji rad u Vrtiću postoje zapreke iz

članka 25. Zakona o predškolskom odgoju i obrazovanju.

**Članak 50.**

Ako ravnatelj ne ispunjava Zakonom i drugim propisima utvrđene obveze, Osnivač, na prijedlog Upravnog vijeća ili upravnog tijela koje je utvrdilo nepravilnosti i nezakonitosti u radu ravnatelja, razriješit će ravnatelja i imenovati drugu osobu sukladno Zakonu i Statutu. Ravnatelj ustanove može biti razriješen prije isteka vremena na koje je imenovan.

Osnivač je dužan razriješiti ravnatelja:

1. ako ravnatelj sam zatraži razrješenje u skladu s ugovorom o radu,
2. ako nastanu razlozi koji po posebnim propisima ili općim propisima o radu dovode do prestanka radnog odnosa,
3. ako ravnatelj ne postupa sukladno propisima ili općim aktima ustanove, ili neosnovano ne izvršava odluke tijela ustanove ili postupa protivno njima,
4. ako ravnatelj svojim nesavjesnim ili nepravilnim radom prouzroči ustanovi veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti ustanove.

U slučaju razrješenja ravnatelja Osnivač će imenovati vršitelja dužnosti ravnatelja, a Upravno vijeće dužno je raspisati natječaj za imenovanje ravnatelja u roku od 30 dana od dana imenovanja vršitelja dužnosti.

**Članak 51.**

Ravnatelj obavlja poslove utvrđene zakonom, aktima donesenim na temelju zakona i ovim Statutom, a naročito:

* vodi poslovanje i odgovara za zakonitost rada Vrtića,
* predstavlja i zastupa Vrtić,
* osigurava izvršenje odredbi zakona, ovog Statuta, Godišnjeg plana i programa rada i Kurikuluma Vrtića i drugih općih akata, te odluka osnivača, Upravnog vijeća i Odgojiteljskog vijeća,
* poduzima sve pravne radnje u ime i za račun Vrtića,
* predlaže Upravnom vijeću Godišnji plan i program rada, Kurikulum, Plan i program razvoja i druge opće akte,
* predlaže Upravnom vijeću unutarnje ustrojstvo i način rada Vrtića,
* osigurava uvjete za rad Upravnog vijeća i predlaže donošenje odluka iz djelokruga Upravnog vijeća,
* podnosi Upravnom vijeću izvještaje o ostvarivanju programa rada i rezultatima poslovanja,
* daje prijedlog Upravnom vijeću o zasnivanju i prestanku radnog odnosa s radnicima, na temelju javnog natječaja,
* odlučuje o raspoređivanju zaposlenika na radno mjesto, pravima i obvezama iz radnog odnosa i o stegovnoj odgovornosti radnika,
* izdaje naloge radnicima u svezi izvršenja pojedinih poslova,
* sudjeluje u radu Upravnog vijeća i Odgojiteljskog vijeća i brine za provođenje njihovih odluka,
* obavlja organizacijsko-pedagoške poslove,
* priprema i vodi sjednice Odgojiteljskog vijeća,
* zaključuje ugovore o izvođenju investicijskih radova, nabavi opreme, te nabavi osnovnih sredstava i ostale imovine ukoliko isto nije predviđeno Financijskim planom čija pojedinačna vrijednost ne prelazi 9.000,00 Eura.
* za zaključivanje ugovora iznosa većih od iznosa navedenih u stavku 15. ovog članka ravnatelju je potrebna suglasnost Upravnog vijeća ili Osnivača.
* obavlja i druge poslove sukladno zakonu, ovom Statutu i općim aktima Vrtića.

**VIII. OPĆI AKTI VRTIĆA**

**Članak 52.**

Opći akti Vrtića su: statut, pravilnik, poslovnik, odluke kojima se na opći način uređuju odnosi u Vrtiću.

**Članak 53.**

Upravno viječe Vrtića donosi sljedeće opće akte Vrtića:

- Statut,

- Pravilnik o unutarnjem ustrojstvu i načinu rada

- Pravilnik o upisu djece u Vrtić,

- Pravilnik o radu,

- Pravilnik o zaštiti na radu,

- Pravilnik o zaštiti od požara,

- Pravilnik o kućnom redu,

- Poslovnik o radu Upravnog vijeća,

- Pravilnik o zaštiti i obradi arhivskog gradiva,

- Pravilnik o promicanju spoznaje o štetnosti uporabe duhanskih proizvoda za zdravlje,

- Poslovnik o radu Odgojiteljskog vijeća,

i druge opće akte koje je potrebno donijeti prema odredbama Zakona, akata o osnivanju i Statutu Vrtića.

Opće akte donosi Upravno vijeće natpolovičnom većinom glasova svih svojih članova.

Statut, Pravilnik o unutarnjem ustrojstvu i načinu rada i Pravilnik o upisu djece u Vrtić donosi uz prethodnu suglasnost osnivača.

Izmjene i dopune općih akata donose se po istom postupku kao i sami opći akti.

**Članak 54.**

Opći akti objavljuju se na oglasnoj ploči i internet stranici Vrtića i stupaju na snagu osmog dana od dana objavljivanja, a u izuzetnim slučajevima dan nakon objavljivanja o čemu odlučuje donositelj akta.

Ovlašteni djelatnik Vrtića utvrdit će na izvornom primjerku Općeg akta koji se čuva u arhivi Vrtića dan objavljivanja općeg akta na oglasnoj ploči, te dan stupanja općeg akta na snagu.

**IX. STRUČNA TIJELA VRTIĆA**

**Članak 55.**

Stručna tijela Vrtića su: 1. Odgojiteljsko vijeće

2. Stručni tim

**Članak 56.**

Odgojiteljsko vijeće čine svi odgojitelji, stručni suradnici i zdravstveni djelatnici koji ostvaruju program predškolskog odgoja u Vrtiću.

Odgojiteljsko vijeće sudjeluje u utvrđivanju plana i programa rada Vrtića, kurikuluma Vrtića, prati njihovo ostvarivanje, raspravlja i odlučuje o stručnim pitanjima rada, potiče i promiće stručni rad te obavlja i druge stručne poslove utvrđene zakonom, aktom o osnivanju i Stutom Vrtića.

**Članak 57.**

Način rada Odgojiteljskog vijeća uređuje se Poslovnikom o radu Odgojiteljskog vijeća.

Radom Odgojiteljskog vijeća rukovodi ravnatelj.

Odgojiteljsko vijeće može pravovaljano odlučivati ako sjednici prisustvuje natpolovična većina svih članova odgojiteljskog vijeća.

Odgojiteljsko vijeće odluke donosi većinom glasova prisutnih članova.

**Članak 58.**

Stručni tim čine stručni suradnici.

Stručni tim svojim zajedničkim djelovanjem mora doprinositi ostvarenju svih funkcija Vrtića: od programiranja, praćenja, ostvarivanja i ocjenjivanja postignutog do stručnog unapređenja i usavršavanja te povezivanja obiteljskog s institucionalnim odgojem. Stručni tim je obvezan djelovati tako da se osnovna odgojno-obrazovna funkcija Vrtića razvija ne zanemarujući druge, zdravstvene i socijalno-zaštitne funkcije.

**X. RODITELJI I SKRBNICI DJECE**

**Članak 59.**

Radi što uspješnijeg ostvarivanja djelatnosti, Vrtić kontinuirano surađuje s roditeljima i skrbnicima djece. Suradnja s roditeljima i skrbnicima ostvaruje se na invidualnim razgovorima, roditeljskim sastancima i na drugi prigodan način.

**XI. RADNIČKO VIJEĆE I SINDIKAT**

**Članak 60.**

Utemeljenje radničkog vijeća i sindikata je slobodno.

Vrtić je dužan osigurati uvjete za rad radničkog vijeća i povjerenika, te ostvarivanje njegovih prava u skladu sa Zakonom i kolektivnim ugovorom.

Štrajk u Vrtiću može se organizirati samo pod uvjetima propisanim Zakonom i kolektivnim ugovorom.

**Članak 61.**

Upravno vijeće kad rješava i odlučuje o ostvarivanju prava radnika i njihovih zahtjeva, poziva na sjednicu ovlaštenog predstavnika sindikata, koji ima pravo iznositi stajališta te predlagati odluke i zaključke radi zaštite članova sindikata.

**Članak 62.**

Upravno vijeće i ravnatelj Vrtića dužni su osigurati potrebnu pomoć za rad sindikalne podružnice i prvodobno joj davati potrebne podatke i obavijesti.

Sindikalni povjerenici uživaju zaštitu i pravo na rad sukladno Zakonu i kolektivnom ugovoru.

**XII. JAVNOST RADA**

**Članak 63.**

Rad Vrtića je javan.

Objavljivanjem Statuta i općih akata o uvjetima i načinu rada Vrtića kao javne službe na oglasnoj ploči i internet stranici Vrtića, kao i objavom informacija na internet stranicama Vrtića i u sredstvima javnog priopćavanja, upoznaje se javnost i roditelj odnosno skrbnici djece, građani i druge pravne osobe s organizacijom rada Vrtića, uvjetima i načinom ostvarivanja programa rada Vrtića, cijenama usluga Vrtić, te radom Vrtića kao javne ustanove.

**Članak 64.**

Vrtić je dužan u zakonom propisanom roku dati svakom korisniku na njegov zahtjev informaciju o uvjetima i načinu pružanja svojih usluga i obavljanja poslova iz svoje djelatnosti, te potrebne podatke i upute za ostvarivanje prava i obveza korisnika.

Vrtić je dužan u zakonom propisanom roku osigurati svakoj domaćoj ili stranoj fizičkoj ili pravnoj osobi, na njihov zahtjev, pristup informacijama o obavljanju svoje djelatnosti i omogućiti im uvid u odgovarajuću dokumentaciju.

Vrtić će uskratiti davanje informacija odnosno uvid u dokumentaciju, ako je ona zakonom ili na osnovu kriterija utvrđenih zakonom proglašena kao državna, vojna, službena, poslovna ili profesionalna tajna, te ako se odnosi na osobne podatke fizičkih osoba zaštićenih zakonom.

**Članak 65.**

Informacije i podatke o obavljanju djelatnosti ili uvid u dokumentaciju o djelatnosti, zaposlenicima i sredstvima javnog priopćavanja može dati predsjednik Upravnog vijeća i ravnatelj.

**XIII. POSLOVNA I PROFESIONALNA TAJNA**

**Članak 66.**

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Vrtića ili štedilo njegovom poslovnom ugledu, odnosno interesu i ugledu zaposlenih i njegovog osnivača.

Poslovnu tajnu dužni su čuvati svi djelatnici Vrtića koji na bilo koji način saznaju za ispravu ili podatak koji se smatra poslovnom tajnom

**Članak 67.**

Poslovnom tajnom smatraju:

-dokumenti koje ravnatelj proglasi poslovnom tajnom,

-podaci koje nadležno tijelo kao povjerljive priopći Vrtiću,

-mjere i način postupanja u slučaju nastanka izvanrednih okolnosti,

-dokumenti koji se odnose na obranu,

-planovi fizičko-tehničkog osiguranja objekata i imovine Vrtića,

-druge isprave i podaci čije bi priopćavanje neovlaštenoj osobi bilo protivno interesima Vrtića, njegova osnivača te drugih državnih organa i tijela.

Isprave i podatke koji predstavlajju poslovnu tajnu drugim osobama mogu priopćiti ravnatelj i osoba koju on ovlasti.

Povreda dužnosti čuvanja poslovne tajne predstavlja težu povredu radne obveze.

O čuvanju poslovne tajne neposredno skrbi ravnatelj.

**Članak 68.**

Profesionalnom tajnom smatra se i sve ono što radnici saznaju o obiteljsko-zdravstvenom stanju djeteta kojem pružaju usluga, a čije bi iznošenje u javnosti moglo nanijeti štetu obitelji ili trećoj osobi.

**XIV. ZAŠTITA I UNAPREĐENJE ČOVJEKOVOG OKOLIŠA**

**Članak 69.**

Radnici, Upravno vijeće i ravnatelj Vrtića imaju pravo i obvezu stvarati uvjete za očuvanje i razvitak prirodnih i radom stvorenih vrijednosti čovjekovog okoliša.

Vrtić samostalno i u zajednici s drugim tijelom aktivno sudjeluje u zaštiti unapređenja čovjekovog okoliša.

**Članak 70.**

Odgojitelji i stručni suradnici koji sudjeluju u izvođenju odgojno-obrazovnog programa, dužni su posvetiti posebnu pažnju odgoju djece u svezi sa čuvanjem, zaštitom i unapređivanjem zaštite čovjekovog okoliša.

**XV. OSTVARIVANJE PRAVA KORISNIKA USLUGA**

**Članak 71.**

Način ostvarivanja prava korisnika usluga u Vrtiću kao i participacija roditelja u cijeni programa predškolskog odgoja, uređuje se mjerilima i posebnom odlukom, koju donosi osnivač u skladu sa Zakonom i propisima donesenim na temelju Zakona.

**XVI. ZABRANA PROMIDŽBE I PRODAJE U VRTIĆU**

**Članak 72.**

U Vrtiću nije dopuštena promidžba i prodaja roba i/ili usluga koje ne služe ciljevima odgoja i obrazovanja ili su štetne za zdravlje, rast i razvoj djece rane i predškolske dobi.

**XVII. PRIJELAZNE I ZAVRŠNE ODREDBE**

**Članak 73.**

Unutarnje ustrojstvo, poslovanje i opći akti Vrtića uskladit će se s odredbama ovog Statuta u roku od 4 mjeseca od njegova stupanja na snagu.

Do donošenja općih akata iz stavka 1. ovog članka, primjenjivat će se postojeći akti Vrtića, ukoliko nisu u suprotnosti sa Zakonom i ovim Statutom.

**Članak 74.**

Ovaj Statut Vrtića donijelo je Upravno vijeće dana \_\_.\_\_.2024. godine uz prehodnu suglasnost osnivača Grada Poreča, zaključkom od \_\_.\_\_. 2024. godine Klasa: , Ur.broj: o

Izmjene i dopune Statuta donose se na način i postupku utvrđenom za njegovo donošenje.

**Članak 72.**

Stupanjem na snagu ovog Statuta prestaju vrijediti odredbe Statuta Dječjeg vrtića “Radost” Poreč-Parenzo od 11.06.2018. godine i Izmjene i dopune Statuta od 05.03.2021. godine.

KLASA: 011-03/24-02/01

UR.BROJ: 2167-12-02-24-1

Predsjednica Upravnog vijeća


Venis Gregurović

Ovaj Statut objavljen je na Oglasnoj ploči i internetskoj stranici Dječjeg vrtića “Radost” Poreč-Parenzo, dana \_\_.\_\_.2024. godine, a Statut je stupio na snagu dana \_\_.\_\_.202\_. godine.

U Poreču, 08.07.2024. godine.

Ravnateljica

Tereza Banić

****

**Obrazloženje**

**Pravna osnova:**

Pravna osnova za donošenje predložene Odluke su: Zakon o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23) i Statut Grada Poreča-Parenzo („Službeni glasnik Grada Poreča-Parenzo” broj 2/13, 10/18, 2/21 i 12/24).

Člankom 41. stavak 1. Zakona o predškolskom odgoju i obrazovanju određeno je da Statut dječjeg vrtića donosi upravno vijeće uz prethodnu suglasnost osnivača dječjeg vrtića.

Člankom 41. stavak 1. Statuta Grada Poreča-Parenzo određeno je da Gradsko vijeće, između ostalih poslova taksativno navedenih u ovom članku, obavlja i druge poslove koji su mu stavljeni u djelokrug zakonom ili Statutom.

**Ocjena stanja:**

Ravnateljica Dječjeg vrtića Dječjeg vrtića „Radost“ Poreč-Parenzo (dalje u tekstu: Vrtić), gđa Tereza Banić, obratila se Gradskom vijeću Grada Poreča-Parenzo, putem Upravnog odjela za društvene djelatnosti, s molbom da Gradsko vijeće dade prethodnu suglasnost na prijedlog Statuta Dječjeg vrtića „Radost“ Poreč-Parenzo (dalje: Statuta Vrtića).

U obrazloženju molbe navodi da je osnovni razlog za donošenjem novog Statuta Dječjeg vrtića „Radost“ Poreč-Parenzo potreba za usklađenjem odredbi istog sa Zakonom o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23), Zakonom o ustanovama („Narodne novine“ broj 76/93, 29/97, 47/99, 35/08, 127/19 i 151/22) te Zakonom o uvođenju eura kao službene valute u Republici Hrvatskoj („Narodne novine“ broj 57/22 i 88/22).

S obzirom da je trenutno važeći Statut izmijenjen u 2021. godini te je ukazana potreba za izmjenom više od polovine članaka Statuta, predlaže se donošenje novog Statuta Dječjeg vrtića „Radost“ Poreč-Parenzo. Iz prethodno navedenog, predlaže se dati prethodnu suglasnost na prijedlog Statuta Dječjeg vrtića „Radost“ Poreč-Parenzo.

Upravno vijeće Dječjeg vrtića „Radost“ Poreč-Parenzo je na sjednici održanoj 8. srpnja 2024. godine donijelo Odluku o prihvaćanju prijedloga Statuta Dječjeg vrtića „Radost“ Poreč-Parenzo.

**Osnovna pitanja koja treba urediti Odlukom:**

Predloženom Odlukom daje se prethodna suglasnost na prijedlog Statuta Vrtića i određuje njezino stupanje na snagu.

**Cilj donošenja Odluke:**

Cilj donošenja predložene Odluke je dati prethodnu suglasnost na prijedlog Statuta Vrtića, u svrhu usklađenja istog s odredbama Zakona o predškolskom odgoju i obrazovanju, Zakona o ustanovama i Zakona o uvođenju eura kao službene valute u Republici Hrvatskoj.

**Sredstva potrebna za ostvarenje Odluke:**

Za ostvarenje ove Odluke sredstva su osigurana u Proračunu Grada Poreča-Parenzo.